kardosdrur/scandi-wiki huggingface dataset:
Samuel (bibelsk person)

Samuel var den sidste regerende dommer i det gamle Israel, og som sådan optræder han i Første Samuelsbog i det Gamle Testamente i Bibelen. Samuel salvede kong Saul, den første konge i Israel, og senere ligeledes kong David.

Eksterne henvisninger 

Personer i Det Gamle Testamente
Jødedom
Solcreme

Solcreme har til formål at beskytte huden mod den skadelige UV-stråling i sollys. Solcreme indeholder et fysisk filter, et kemisk filter eller en kombination af begge.

Det fysiske filter består typisk af et hvidt metaloxid, som reflekterer UV-strålingen fra hudens overflade. Det fysiske solfilter lægger sig som en hvid film oven på huden. Den hvide film beskytter huden ved at sprede og reflektere UV-strålerne.

Det kemiske filter består af et stof, som i lighed med hudens eget forsvar mod UV, pigmentet melanin, absorberer UV-strålingen. Foruden UV-filteret indeholder solcreme ofte blødgørende og fugtighedsgivende komponenter.

Graden af beskyttelse, som påførelse af en given solcreme giver, angives ved det såkaldte faktortal. Faktor 5 betyder, at man kan opholde sig fem gange så lang tid i solen uden at blive skoldet. Ville man uden solcreme kunne opholde sig en halv time i solen, kan man altså påført faktor 5 solcreme opholde sig toenhalv time i solen.

Den faktiske beskyttelse afhænger imidlertid i høj grad af, hvor tykt solcremen påføres. Faktortallet er derfor i praksis kun en information, som gør det muligt at sammenligne effektiviteten af forskellige solcremer.

Se også

Eksterne henvisninger 
 Faktaark solcreme. Sundhedsstyrelsen
 5 Surprising Things About Sunscreen. Livescience

Farmakologi
Animeonly.tv

AnimeOnly.TV var en dansk internetbaseret "TV-kanal", som specialiserede sig i anime.

Kanalen blev først annonceret i slutningen af april 2005, men der gik næsten et år før de havde den første serie, Zaion: I Wish You Were Here, klar. Selvom kanalen skulle være reklamesponseret, var der ikke fundet nogen annoncører før Zaion blev gjort tilgængelig, hvilket betød at den er blevet vist reklamefrit.

AnimeOnly.TV var fra starten udsat for kritik. I starten gik den mest på at konceptet ikke ville fungere i praksis, selvom dette dog  til dels blev gjort til skamme. Da Zaion først gik i luften var der en del tekniske problemer der udløste kritik, men de blev rettet hurtigt.

Siden sidste afsnit Zaion blev frigivet er der ikke blevet annonceret nye film/serier. De officielle meldinger gik på at AnimeOnly.TV var i forhandlinger om at anskaffe flere serier samt annoncører. Bagmand Henrik Larsen har senere udtalt, at Joost var den primære årsag til tabet af sendekontrakter, da japanske Anime-distributørerer foretrak at arbejde med Joost, der havde en finansiel opbakning AnimeOnly.tv på ingen måde kunne hamle op med.

Til J-Popcon 2005 blev der opfordret til at folk begyndte at skabe foreninger rundt omkring i landet, for at styrke anime-miljøet. Mange gik videre med ideen i deres tanker, men der skete først noget  da AnimeOnly.TV i 2006 i et nyhedsbrev opfordrede folk til at starte foreninger og klubber rundt omkring i landet. Henrik som var leder af Animeonly stod i front for bestræbelserne. Der opfordrede AnimeOnly disse folk til at anvende AnimeOnly's forum til at danne basis for disse organisationer. Mange startede sidenhen uafhængige foreninger og klubber via AnimeOnly's forum. Disse uafhængige organisationer har på ret kort tid fået oprettet deres egne websideer med private fora, med regler til disse der passer organisationerne bedst.

Den 4. februar 2007 annoncerede AnimeOnly.TV gennem sit nyhedsbrev at kontrakten for deres eneste serie, Zaion, udløb ved månedens udgang og at forummet også ville blive lukket ned. Dette blev gennemført, og AnimeOnly.TV eksisterer ikke længere.

Referencer 

TV
Tv-kanaler fra Danmark
Nettvkanaler
Brillant

En brillant er en diamant, som er slebet i (op imod) 58 flader, facetter. Jo mere perfekt slibningen er, jo større vil det optiske lysspil være, og des højere bliver værdien. Andre ædelstene og smykkestene kan være slebet på samme vis og kaldes brillantslebne.

Slibningen 
Brillant er en slibeform og ligner to afstumpede pyramider, som støder sammen, så de får fælles grundflade. Stenens indfatning griber om denne grundflade. Den øvre (fremadvendte) pyramide er afstumpet med en stor flade (brillantens tavle). Den nedre pyramide er afstumpet med en mindre flade (brillantens kalot eller kulette). Indfatningen skjuler i nogle tilfælde den nedre pyramide, men ofte er brillanten dog indfattet à jour, så også den nedre pyramide er synlig.

På siderne er den tilslebet med mange facetter – antallet er altid et multiplum af 8 – og dertil kommer top og bund (tavlen og kalotten). Sidstnævnte er dog ikke altid til stede. De bedste brillanter er slebet i 56 facetter – 32 (33) foroven og 24 (25) forneden. Almindelige brillanter har dog ofte kun 16, 24 eller 32 facetter.

Denne slibeform for ædelsten er opfundet i sidste halvdel af det 19. århundrede. Den er især velegnet for diamanter, som har en naturlig oktaederform.

Variationer 
Der er afledt flere variationer af brillantslibningen, hvor den ydre form er anderledes, men konstruktionen med tavle omgivet af mindre facetter er bibeholdt. Der er tale om navette, også kaldet marquise (spids i begge ender), dråbe også kaldet poire, hjerte, oval og antikbrillant (med fire runde hjørner). 

Diamant
Ædelsten
Karsemose

Karsemose er et skov- og sommerhusområde i Halsnæs Kommune (tidligere Frederiksværk Kommune) i Nordsjælland – grænsende tæt op til Helsinge Kommune og Tisvilde Hegn. 

I Karsemose findes bl.a. Asserbo Slotsruin og Sandkroen.

Lokaliteter i Halsnæs Kommune
Tour de France 1996

Tour de France 1996 var nr. 83 i rækken af verdens hårdeste cykelløb. Løbet startede den 29. juni og sluttede den 21. juli. Løbet bestod af med 19 etaper, 2 individuelle tidskørsler, en prolog og en hviledag (10. juli). Det er det år danskeren Bjarne Riis vandt Tour de France. 

Bjarne Riis indrømmede i 2007, at han brugte Epo, da han vandt Tour de France i 1996, men han kunne ikke få frataget sejren pga en forældelsesfrist. Brug af doping på det tidspunkt, hvor Bjarne Riis vandt, var meget udbredt.

Doping i top 10

I top 10 (se nedenfor) i 1996 er flere af rytterne senere blevet taget for doping eller har selv indrømmet dopingmisbrug. Richard Virenque indrømmede at have taget EPO . Luc Leblanc indrømmede at have taget EPO. Laurent Dufaux indrømmede at have taget EPO.

Etaperne

Endeligt klassement

Kilder 

1996
Cykelløb i 1996
Egentliga Finland

Egentliga Finland (finsk: Varsinais-Suomi, dansk: Egentlige Finland) er et landskab i Vestfinlands len i Finland. Landskabet består af den svensksprogede kystregion, skærgården Åboland og det finsksprogede indland. Landskabets hovedby er den største by, Turku (Åbo), og det ledes af Juho Savo (2006).

 Areal: 10.623,51 km².
 Indbyggertal: 468.936 (2012).
 Befolkningstæthed: 44,23 indb./km².

Kommuner 
Bykommuner

Landkommuner

Våben 

Våbenet for Egentliga Finland blev taget i brug i 1557, efter at Gustav Vasas søn Johan i 1556 havde fået datidens Finland, omfattande det nuværande Varsinais-Suomi og Satakunta, som hertugdømme. Våbenet prydes derfor af en hertugkrone.

I våbenet indgår det nuværende svenske flag. Man kan formode at hertug Johan senere antog flaget for sit tidligere forvaltningsområde som et symbol for hele Sverige, da han i egenskab af konge tog det nuværende svenske flag i brug i 1569.

Se også 
 Finlands landskaber

Kilder og henvisninger 

 Varsinais-Suomi  (officiel hjemmeside på finsk/svensk/engelsk)

 
Finlands landskaber
Sydvestfinland
Viktoria Adelheid af Slesvig-Holsten-Sønderborg-Glücksborg

Prinsesse Viktoria Adelheid til Slesvig-Holsten-Sønderborg-Glücksborg (Viktoria Adelheid Helene Luise Marie Friederike; 31. december 1885  – 3. oktober 1970 ) var en tysk prinsesse af Slesvig-Holsten-Sønderborg-Glücksborg, der var den sidste hertuginde af det tyske dobbelthertugdømme Sachsen-Coburg og Gotha fra 1905 til 1918.

Hertuginde Viktoria Adelheid er mormor til Sveriges nuværende konge, Carl 16. Gustaf.

Biografi

Tidlige liv 

Prinsesse Viktoria Adelheid blev født den 31. december 1885 på herregården Grønholt () i Slesvig-Holsten som det ældste barn af titulær hertug Frederik Ferdinand af Glücksborg i hans ægteskab med prinsesse Caroline Mathilde af Augustenborg. Hendes far var søn af Hertug Frederik af Glücksborg, der var nevø til Kong Christian 9. af Danmark, mens hendes mor var søster til Augusta Viktoria af Augustenborg, der var Tysklands sidste kejserinde. 

Hendes far var tiltrådt som hertug af Slesvig-Holsten-Sønderborg-Glücksborg en måned før Viktoria Adelheids fødsel ved sin egen fars død. Hun havde fem yngre søskende, heriblandt den senere Prinsesse Helena af Danmark.

Hertuginde af Sachsen-Coburg og Gotha 

Prinsesse Viktoria Adelheid giftede sig 19 år gammel den 11. oktober 1905 på Glücksborg Slot med hertug Carl Eduard af Sachsen-Coburg-Gotha (1884-1954). Carl Eduard var sønnesøn af Dronning Victoria af Storbritannien og var født som britisk prins. Siden 1900 havde han været hertug af det lille dobbelthertugdømme Sachsen-Coburg og Gotha i det centrale Tyskland. Hertugparret fik fem børn, heriblandt den senere Prinsesse Sibylla af Sverige.

Carl Eduard måtte abdicere, da monarkierne blev afskaffet i Tyskland ved Novemberrevolutionen i 1918 umiddelbart før afslutningen af 1. verdenskrig.

Senere liv 
Carl Eduard døde i 1954. Viktoria Adelheid overlevede ham med 15 år og døde 84 år gammel den 8. oktober 1970 på Schloss Greinburg i Grein-an-der-Donau i Østrig.

Børn 
 Arevprins Johan Leopold, (1906-1972)
 Prinsesse Sibylla, (1908-1972), gift med arveprins Gustav Adolf af Sverige (forældre til Carl 16. Gustav, konge af Sverige siden 1973).
 Prins Hubertus, (1909-1943)
 Prinsesse Caroline Mathilde, (1912-1983)
 Prins Frederik Josias, (1918-1997)

Huset Glücksburg
Sønderborgske fyrstelige
Hertuginder af Sachsen-Coburg og Gotha
Hertuginder af Albany
Apollinaris

Apollinaris kan have flere betydninger:

 Betegnelse for Danskvand.
Apollinaris (kristolog) – kristolog fra Syrien
Apollinarisme – en læreretning opkaldt efter Apollinaris af Laodikea

Kilder
Financial Times

Financial Times (FT) er en international erhvervsavis, der har redaktion i London og som udgives seks dage om ugen. Udover erhvervsstof og børsnoteringer indeholder avisen også en del artikler om international politik.

Avisen er særlig kendt for sin lyserøde farve, som stammer tilbage fra dens spæde start. Avisen blev grundlagt som London Financial Guide i 1888, men omdøbte sig måneden efter til sit nuværende navn. For at adskille sig fra lignende aviser, valgte Financial Times i 1893 at lade sig udkomme på det laksefarvede papir.

I 1979 blev FT for første gang også trykt i udlandet, i børsbyen Frankfurt am Main, og i dag udkommer den i 3 internationale udgaver, der er rettet mod Storbritannien, det øvrige Europa, samt USA og Asien, og som trykkes 22 forskellige steder i verden. Den estimerede globale læserskare er på over 1,6 mio. fordelt over mere end 140 lande.

Fra 2000 til 2012 blevFT også udgivet i en tysksproget udgave; Financial Times Deutschland.

Financial Times ejes af mediekonglomeratet Person PLC.

Eksterne henvisninger 

 Financial Times' websted (engelsk) 

Aviser på engelsk
Aviser fra Storbritannien
Etableret i 1888
Vosnæsgård

Vosnæsgård er en hovedgård ved Løgten nord for Aarhus i Skødstrup Sogn, Øster Lisbjerg Herred og Aarhus Kommune.

Gården er kendt siden middelalderen, hvor den nævnes som landsbyhovedgård ved de to bondebyer Vosnæs og Indrup. Den først kendte ejer Oluf Jepsen nævnes i 1486. Den nuværende hovedbygning er bygget af arkitekt August Klein i 1897. Under 2. verdenskrig blev godset besat af tyskerne og brugt som militærskole og gennemgik derfor en omfattende renovering i årene efter krigen.

Godset har et samlet areal på 725 hektar, heraf 458 hektar agerbrug (konventionelt landbrug) og 251 hektar skov (traditionel skovdrift). Desuden jagtvæsen og husudlejning.

Vosnæs Gods med Studstrupgård ejes i dag af Kristian Adam greve Knuth, og har været i slægtens besiddelse siden 1869.

Ejere af Vosnæsgård 
 (1486-1500) Oluf Jepsen
 (1500-1507) Ebbe Strangesen Bild
 (1507-1597) Slægten Bild
 (1597) Karen Strangesdatter Bild gift Juel
 (1597-1608) Christen Juel
 (1608-1629) Karen Strangesdatter Bild gift Juel
 (1629-1641) Lisbeth Albertsdatter Friis / Anne Albertsdatter Friis gift Rosenkrantz
 (1641-1651) Lisbeth Albertsdatter Friis / Sophie Albertsdatter Friis
 (1651-1665) Ebbe Gyldenstjerne
 (1665-1681) Erik Rosenkrantz
 (1681-1716) Margrethe Krabbe gift Rosenkrantz
 (1716) Iver Rosenkrantz
 (1716-1741) Joachim von Gersdorff
 (1741-1757) Christian Rudolph von Gersdorff
 (1757-1808) Poul Rosenørn Gersdorff
 (1808-1827) Jørgen Mørch Secher / Niels Secher / Peter Severin Fønss
 (1827-1835) Ditmar Friedrich von Ladiges
 (1835-1857) Johan Wilhelm Cornelius Krieger
 (1857-1859) Anne Sophie Rawert gift Krieger
 (1859-1869) J.V. Saxtorph
 (1869-1889) Adam Carl Vilhelm greve Knuth
 (1889-1927) Gebhard Frederik Hermann greve Knuth
 (1927-1966) Torben Christopher greve Knuth
 (1966-2020) Adam Kristian greve Knuth
(2020-) Kristian Adam greve Knuth

Eksterne henvisninger 
 Vosnæs Gods

Herregårde i Randers Amt
Herregårde i Aarhus Kommune
Lokaliteter i Danmark i 2. verdenskrig
Ferdinand Kübler

Ferdinand "Ferdi" Kübler (født 24. juli 1919 i Marthalen, død 29. december 2016 i Zürich) var en professionel schweizisk cykelrytter. Han begyndte at køre professionelt i 1940, men i den tidlige del af karrieren kunne han kun køre løb i Schweiz pga. 2. verdenskrig. Han vandt det schweiziske mesterskab mange gange og Schweiz Rundt to gange.

Küblers mest succesfulde år på internationalt plan var fra 1950 til 1952, da de klassiske løb var genoptaget efter krigen. Han vandt La Flèche Wallonne og Liège-Bastogne-Liège to gange (begge i 1951 og 1952). Han vandt VM i 1951 efter en andenplads og en tredjeplads i 1949 og 1950.

Kigger man på de tre store etapeløb (Tour de France, Giro d'Italia og Vuelta a España) deltog han i Giroen i 1950-52 med en fjerdeplads og to tredjepladser til følge. Kübler deltog i Tour de France i 1947 og 1949, men udgik begge år til sidst trods en tidlig etapesejr i hver udgave. I 1950 drog han fordel af, at Fausto Coppi sad ude efter et alvorligt styrt i Giroen. Kübler vandt løbet – og derudover tre etapesejre – med en margin på over 9 minutter til belgiske Stan Ockers. I 1954 vandt han den grønne trøje i løbet og blev nummer to samlet efter Coppi.

Med kælenavnet Ferdi var Kübler en impulsiv rytter med et altid godt humør, som nogle gange pga. en sprudlende konkurrencelyst angreb på strategisk ukloge tidspunkter. Han var også kendt som "cowboyen" pga. sin hang til Stetson-hatte. Han stoppede karrieren i 1957, 38 år gammel.

Vigtigste sejre 

 Vinder af Tour de France 1950
 Verdensmester 1951
 Vinder af Tour de Suisse 1942, 1948, 1951
 Vinder af Romandiet Rundt 1948, 1951
 Vinder af det grønne trikot i Tour de France 1954 (2. totalt og var egentligt hjælperytter for Hugo Koblet)
 5 Tour de France etapesejre (3 x 1950, 2 x 1954)

Eksterne henvisninger  

Mandlige cykelryttere fra Schweiz
Tour de France-vindere
Verdensmestre i landevejsløb
Mogens Mogensen

Mogens "Mucho" Mogensen "Huspoet" "Den femte Gasolin"  (født 2. marts 1930 i København, død 3. april 1991 i Helsingør) var en dansk digter, tekstforfatter og manuskriptforfatter.

Gasolin og Kim Larsen
Mogensen er mest kendt som medforfatter til mange af Gasolins og Kim Larsens hits, blandt andet:
"Kvinde Min" "Fru Sauterne" "Hvis din far gir dig lov" Se din by fra tårnets top "Det bedste til mig og mine venner" "Hva’ gør vi nu,  lille du" "Det var inga, katinka og smukke Charley" "Midt om natten" "Laphophora Williamsi" "Store og små" Musical- succesen "Kielgasten" m.m.

Mogensen skrev teksten til nummeret Tremastet Beton, hvor han under indspilningen blev bedt om at læse hen over musikken. Kim Larsen har senere, med et glimt i øjet, betegnet nummeret som den første danske rap.

Under Kim Larsen og Kjukkens koncerter blev han tit nævnt under præsentationen af Hvis din far gi'r dig lov, og Vend Kajakken.

"Gasserne" kendte ham fra den nu nedrevne Sofiegård på Christianshavn. Senere blev han vicevært i Kollegiet Sofiegården. Han blev beskrevet af Kim Larsen som "en sømand af typen som Kaptajn Haddock" under sin tale til Dronning Margrethes 70 års fødselsdags galla.

Privat
Trods den store succes forsøgte han altid at holde sig ude af rampelyset, og det lykkedes.

Mogens voksede op på Vesterbro med sin mor. I sine unge år var han først sømand, så funktionær i Frelsens Hær, vinduespudser og fisker. Det sidste havde han i perioder ernæret sig ved hele tiden. I 1980 flyttede han til Helsingør og fik sammen med sin kone datteren Anna-Lovinda. Derudover havde han en søn fra et tidligere forhold.

Mogens Mogensen døde d. 4. april 1991 efter længere tids kræftsygdom og blev d. 8. april 1991 bisat i Helsingørs kapel på Helsingør Kirkegård.

Eksterne henvisninger 
 
 
 

Digtere fra Danmark
Dansksprogede forfattere fra Danmark
Gasolin'
Personer døde af kræft
23 (tal)

23 (treogtyve) er et ulige heltal og det naturlige tal, som kommer efter 22 og efterfølges af 24.

I naturvidenskab 
 23 er det 9. primtal, og det er et fakultetsprimtal, idet .
 23 kromosomer arves fra hver forældre.
 23 er atomnummeret på grundstoffet vanadium.

I underholding 
 I 1998 udkom den tyske film 23 med August Diehl som hovedperson og omhandler en trilogi af Robert Anton Wilson kaldet Illuminatus!.
 I 2007 udkom filmen The Number 23 med Jim Carrey som hovedperson og omhandler 23 som et ulykkestal.
 En af de gennemgående, tematiske Lost-tal (4 8 15 16 23 42).

I numerologi 
En myte om tallet 23 er, at de fleste hændelser og begivenheder er direkte eller indirekte forbundet til tallet 23. 

Robert Anton Wilson har nævnt William S. Burroughs som den første person, der troede på det specielle ved tallet 23. Wilson nævnte i en artikel i Fortean Times den følgende historie:

Andet 
 Frankrig har 23 ærkebiskopper.
 Fødselsdagsparadokset er det statistiske fænomen at der i en tilfældigt sammensat gruppe på 23 personer er mere end 50% sandsynlighed for at to personer har samme fødselsdag.

Noter 

Bestemte tal
Pseudovidenskab
Primtal
Numerologi
25 (tal)

25 er et ulige heltal og det naturlige tal, som kommer efter 24 og efterfølges af 26.

I matematik 

 Femogtyve er et sammensat tal med divisorerne 1 og 5.
 Femogtyve er et kvadrattal (5*5)
 Femogtyve er det mindste kvadrattal, som er en sum af to kvadrattal, nemlig 3² + 4² 
 Det er let at se om 25 går op i et tal, idet 25 netop går op i tal der ender på 00, 25, 50 eller 75.

Andet 

 25 års bryllup kaldes sølvbryllup
 25 er atomnummeret på grundstoffet mangan

Bestemte tal
CRP

C-Reaktivt Protein, forkortet CRP er et protein, der cirkulerer i blodets plasma og kaldes derfor for et plasmaprotein. Hos raske mennesker er koncentrationen af CRP i blodet meget lav, men ved en akut infektion øges koncentrationen kraftigt. Hvis der er mistanke om, at en patient har en infektion, kan lægen ved en blodprøve måle et infektionstal. Infektionstallet er bl.a. et udtryk for mængden af CRP i blodet. Et normalt infektionstal for raske mennesker, ligger fra under 1 til 5.

Historie og navngivning 
CRP blev oprindeligt opdaget af Tillet og Francis i 1930 som en serumsubstans i patienter med akut inflammation, der reagerede med pneumococcus' C-polysaccharid.

Funktion 
CRP er en del af det medfødte immunsystem, der er et tidligt forsvarssystem mod infektioner. CRP produceres i leveren, og normalt er plasmakoncentrationen af CRP forsvindende lille (<1 mg/L). Ved en akut infektion øges koncentration i plasmaet voldsomt, og derfor benævnes CRP også som et akutfaseprotein. For akutfaseproteinerne gælder det at CRP-koncentrationen i blodet er den hurtigst stigende ved en infektion. CRP anslås at assistere med komplement-bindingen til fremmede og beskadigede celler, hvilket påvirker den humorale respons mod sygdomme. CRP-koncentrationen i plasma kan stige til over 200 mg/L ved infektiøse og inflammatoriske tilstande, f.eks. meningitis.

Diagnostisk værdi 
CRP anvendes i praksis som en inflammationsmarkør. Ved at måle CRP-værdier, kan lægen opnå et overblik over en sygdoms progression. Blod, samlet i et serum-adskillende rør, analyseres i et medicinsk laboratorium eller direkte ved diagnosetidspunktet. Forskellige analytiske målemetoder for CRP findes, bl.a. ELISA, rapid immunodiffusion og visuel agglutinering. Virale infektioner giver, som en tommelfingerregel, lavere CRP-værdier end bakterielle infektioner.

Rolle i hjertesygdomme 
Nyere forskning antyder, at patienter med forhøjede basalniveauer (dvs. uden inflammation) af CRP er disponerede for forhøjet blodtryk og hjertesygdomme. En undersøgelse af 700 sygeplejesker viste, at dem, som havde det højeste indtag af transfedtsyrer havde et 73% højere CRP-niveau end dem med det laveste indtag. Selvom en forskergruppe indikerede at CRP kun er en moderat risikofaktor for hjertesygdomme, har andre vist at CRP-hæmning, fx med NSAID'er (bl.a. Aspirin, Ibuprofen) er en sikker og effektiv terapi mod hjertesygdomme.

Rolle i tyktarmskræft 
CRP's rolle i tyktarmskræft er ikke velkendt. Visse organer viser en højere kræftrisiko når de kronisk er inflammerede. Blodprøver hos folk med tyktarmskræft viser et gennemsnitligt CRP på 2,69 mg/l. Personer uden tyktarmskræft gennemsnitligt 1,97 mg/l. Disse resultater stemmer overens med tidligere studier, som indikerede at behandling med NSAID formindsker risikoen for tyktarmskræft.

Noter 

Blodprøver
Proteiner
Rudolf 1. af Tyskland

Rudolf 1. eller Rudolf af Habsburg (1. maj 1218 på slottet Limburg i Breisgau–15. juli 1291 i Speyer) var en tysk fyrste af huset Habsburg, der fra 1273 til 1291 var valgt  kejser  af det Tysk-romerske rige (formelt: Romernes konge). Før han blev valgt til konge, var han greve af Habsburg, landgreve af Thurgau og greve af Löwenstein. Rudolf havde en uægte søn, Albrecht af Schenkenberg, som han overdrog sin titel, "Greve af Löwenstein", til, før han selv blev valgt til kejser. 

Rudolf var søn af grev Albrecht 4. af Habsburg og Hedwig af Kiburg. Han var først gift med Gertrud af Hohenberg, efter 1273 kaldet Anna, som døde den 16. februar 1281. Derpå giftede han sig med Elisabeth af Burgund (som døde i 1323). Muligvis stod kejser Frederik 2. af det tysk-romerske rige fadder til Rudolf. 

Rudolfs virke blev allerede anerkendt af samtiden. Han afsluttede den kejserløse tid, besejrede kong Ottokar 2. af Bøhmen, og gennemtvang atter landefred og rigsret i dele af kejserriget. Inden for de muligheder han havde, styrkede han kejserdømmet trods kurfyrsternes fremtrædende stilling. Desuden skabte han grundlaget for sin families magtstilling, og han anses for at være én af de mest populære herskere i middelalderens Tyskland.

Tysk-romerske kejsere
Huset Habsburg
Personer fra Østrig-Ungarn
Walhalla
Konger fra Tyskland
Imme Gram

Imme Gram var en en rekonstruktion af Ladbyskibet fra ca. år 800. Det blev bygget af søspejdere i Gram i 1963 i Endrupskov, der tidligere blev kaldt Imme.  

Det var Danmarks ældste kopi af et vikingeskib indtil det forliste natten til d. 26 juli 2009 ved Lyø. Tønder Skibslaug havde råderetten over skibet fra 1979, og brugte det til sommertogter fra øen Kalvø i Genner bugt. 

Indtil Vikingeskibsmuseet i Roskilde søsatte Havhingsten i september 2004 var Imme Gram det største vikingeskib i Danmark.

Skibet var bygget af egetræ og havde 32 årer og et 75 m² råsejl.

Nyt skib
I 2012 var Tønder Skibslag klar med et nyt Imme Gram, da skibet Imme Sejr blev søsat.

Data 
Længde: 21,6 meter
Bredde: 3,10 meter
Vægt: 8 tons inkl. 2 tons ballast
Dybgang: 70 cm.
Mastehøjde: 11 meter

Se også  
 Rekonstruktioner af vikingeskibe

Referencer 

Rekonstruktioner af vikingeskibe
Skibe bygget i Danmark